**עבודת קיץ באזרחות, 2023**

**חלק א**

בחרו **שתי** שאלות עמדה וענו עליהן .
בכתיבתכם, הקפידו על הרכיבים הבאים:

א. טענה – הַציגו את עמדתכם באופן ברור (אני תומך.../אני מתנגד...).

ב. הנמקת עמדתכם – הַציגו נימוק לעמדתכם המבוסס על מושגים ועל ידע מלימודי
 האזרחות (זכרו להגדיר ולקשר את המושג שבחרתם לעמדתכם).

ג. הנמקת העמדה המנוגדת – הַציגו נימוק לעמדה המנוגדת, המבוסס על מושגים ועל ידע
 מלימודי האזרחות (זכרו להגדיר ולקשר את המושג שבחרתם
 לטיעון זה).

**1**. לאחרונה התפרסם כי אגודות ספורט אחדות, רובן בפריפריה, שבפועלן תרמו רבות למדינה, מתמודדות כיום עם קשיים כלכליים. יש הטוענים כי על המדינה לתת מימון לאגודות כאלה, ויש המתנגדים לזאת.
-הַביעו את עמדתכם בעניין זה.

**2**. רוב האזרחים בישראל בני ה־ 18 מתגייסים לשירות צבאי, אזרחי או לאומי.
מעת לעת עולה הצעה לחייב את כל האזרחים בני ה־ 18 במדינת ישראל, ללא יוצא מן הכלל, לשרת שירות צבאי או לאומי.
יש התומכים בהצעה זו ויש המתנגדים לה.
- הַביעו את עמדתכם בעניין זה.

**3**. מחאות הרחוב שהחלו לפני מספר שנים הפכו לאחרונה לעניין של (כמעט) שגרה בחיינו. יש הטוענים כי להפגנות יש תפקיד חיוני במשחק הדמוקרטי הישראלי ואחרי טוענים שכוחן מוגבל ולעיתים יוצרות יותר נזק מאשר תועלת.
- הַביעו את עמדתכם בעניין זה.

המשך מאחורי הדף...

**חלק ב**

קראו את הקטע הבא וענו על השאלה שלאחריו-

בעת האחרונה בחרו אנשים רבים לנסוע באוטובוסים בקווים שפועלים בשבת, בעקבות יוזמה של גופים פרטיים או רשויות מקומיות מסוימות. הנסיעה בקווים האלה אִפשרה לאלפים להגיע בנוחות ובקלות לביקור אצל סבתא וסבא, לארוחת שבת או לסרט בקולנוע, ולפי הביקוש הרב נראה שהמיזם יתרחב ויגדל בעתיד. ממיזם זה למדנו כולנו שיעור חשוב על הכוח של מאבק אזרחי עיקש שנמשך שנים רבות ונשא פרי.

אבל בצד הרווח יש גם הפסד: בעיניי, השבת הישראלית היא לאו דווקא שבת המבוססת רק על מצוות התורה, אלא השבת שנקבעה במרוצת הדורות כיום מנוחה ויש לה משמעות וערך בעיני כלל העם היהודי. רבים מאזרחי ישראל מכירים בייחודו של יום זה, אך לא בהכרח מתוך מחויבות דתית. השבת, שהיא המתנה החשובה ביותר שהעניקה היהדות לעולם, הפסידה.
בשנים האחרונות אטמו נבחרי הציבור את אוזניהם לקולות המחלוקת על צביון השבת ובכך אִפשרו למשבר השבת לתפוח לממדי ענק. כל יוזמה ליישוב מחלוקת זו נתקלה בחומה בצורה. במְקום שנבחרי ציבור דתיים וחילוניים, הנבדלים זה מזה בתפיסת עולמם, יְיַשבו את חילוקי הדעות ביניהם, הם הפקירו את הזירה. התוצאה היא שעסקים רבים פתוחים בשבת, וביישובים רבים פועלת תחבורה ציבורית בשבת.
לדעתי, ההתעקשות של נבחרי ציבור, המייצגים מגזרים שונים ודעות שונות בחברה, לסרב להקשיב איש לדעות רעהו הובילה למציאות זו שבה לא נמצא פתרון מוסכם לסוגיות המסחר והתחבורה הציבורית בשבת, ובכך הפסידה השבת. לכן עד שלא נשכיל לייצר שיח חדש, של הקשבה לדעת האחר, תפסיד היהדות גם במערכה הבאה.
תוצאה נוספת של התעקשות זו נוגעת לנותני שירות לציבור שעובדים בשבת, כמו נהגים וקופאיות. רבים מהם הם בעלי משפחות המעדיפים שלא לעבוד בשבת. לא תמיד בעלי העסק נותנים להם יום חופש חלופי ולעיתים גם לא תוספת תשלום בעבור עבודתם בשבת, כנדרש בחוק.

אם כך, אולי הגיע הזמן לדון על אופי השבת במדינה ולהחליט אם ראוי להנהיג תחבורה ציבורית מוגבלת בשבת, שתיתן מענה גם לחילוניים וגם לדתיים.

(ynet, אוגוסט 2021)

--- **ציינו** שלושה מושגים באזרחות שבאים לידי ביטוי בקטע.
 **הגדירו** כל מושג ו**הסבירו** מהי עמדת הכותב בנוגע למימושו/הפרתו של כל מושג.

**בהצלחה!**